Toshkent shahrining Yangihayot tumanida joylashgan uylarning birida sodir bo‘lgan yong‘inda 7 kishi qolib ketdi. Ulardan 6 nafari qutqarilgan, bir nafari tibbiy yordam ko‘rsatilishiga qaramasdan vafot etgan. Bu haqda Favqulodda vaziyatlar vazirligi ma’lum qildi. Bugun, 11 oktyabr kuni soat 9:50da Toshkent shahar Yangihayot tumanida joylashgan uylarning birida yong‘in sodir bo‘ldi. Voqea joyiga 4ta yong‘in-qutqaruv ekipaji soat 9:53da yetib borib, yong‘in soat 10:03da qurshab olingan va 10:25da bartaraf etilgan. Yong‘in oqibatida uyning taxminan 20-25 kv m maydonda shift va ichki qismi yonib zararlangan. Tezkor harakatlar natijasida 6 nafar fuqaro qutqarilib, hayoti saqlab qolingan, 1 nafar fuqaro ko‘rsatilgan tibbiy yordamga qaramasdan halok bo‘lgan. «Hozirda yong‘inning kelib chiqish sababi va moddiy zarar miqdori aniqlanmoqda», deyiladi xabarda.